انا شفت مرة صفحة واحدة ملحدة واستغفر الله كانت كاتبة ع سيدنا محمد انه كل ما يتزنق في ايه في القرآن يحكي عن سيدنا موسي حاسة اني تاثرت بالكلام بس والله فضلت استغفر كتير مش عارفه اعمل ايه
قصدها تقول أنه من اختراع محمد-صلى الله عليه وسلم- يعني؟ طيب.  1- أنا أفهم إني لو أنا اللي بألف كلام ما ، وبأدعي إنه مقدس ، عمري ما هأثني على واحد يعتبر منافس ، اللي هو موسى عليه السلام ، بالذات بقى لو المنافس دا ، هو النبي اللي بيعظمه أعدائي المباشرين ، اللي هما اليهود يعني ، ولو قلت كلمة غلط ممكن يكذبوني ، لو أنا كذاب يعني ، هأقعد أمجد نفسي ، وأحكي قصصي أنا الشخصية ، وحكاياتي أنا الشخصية.  لكن أن الكلام كله يكون عن أنبياء آخرين ، ويبقى كله مدح لهم ، يبقى مش بشري حقير كذّاب - وحاشاه صلى الله عليه وسلم ، بأبي هو وأمي - هو اللي يعمل كده ، يبقى كلام صادق مصدوق عن رب العالمين ، صلى الله على محمد.  2- أنا أفهم برضه إن لو أنا اللي بألف الكلام دا ، مش هيكون عندي مشكلة أقوله كل شوية عادي.  لكن أن مرة الوحي ينقطع عنّي لمدة أسبوع أو أكثر بعد ما قلت للناس أول سورة أنزلت علي ، اللي هي اقرأ باسم ربك ، فإيه المبرر؟ ما اخترع أي كلام!  ومرة تانية ينقطع عني وأبقى مش عارف أجاوب على المشركين من عندي ، فتيجي امرأة كافرة تقول لي : "يَا مُحَمَّدُ، إِنِّي لَأَرْجُو أَنْ يَكُونَ شَيْطَانُكَ قَدْ تَرَكَكَ ، لَمْ أَرَهُ قَرِبَكَ مُنْذُ لَيْلَتَيْنِ - أَوْ ثَلاَثَةٍ - "  لغاية ما تنزل : والضحى والليل إذا سجى .. إلخ.  يبقى دا مش كلامي قطعًا.. دا كلام رب العالمين.  3- أنا برضه أفهم أن لو الكلام دا من عندي ، عمره ما هيبقى فيه عتاب ليا ولو خفيف.  لكن أن القرآن يبقى فيه : "عبس وتولى" ، "إنك لا تهدي من أحببت ولكن الله يهدي من يشاء" ، "وإن كان كبر عليك إعراضهم فإن استطعت أن تبتغي نفقًا في الأرض أو سلمًا في السماء فتأتيهم بآية ، ولو شاء الله لجمعهم على الهدى ، فلا تكونن من الجاهلين" ، "وإنا كادوا ليفتنونك عن الذي أوحينا إليك لتفتري علينا غيره ، وإذًا لاتخذوك خليلًا ، ولولا أن ثبتناك لقد كدت تركن إليهم شيئًا قليلًا ، إذا لأذقناك ضعف الحياة وضعف الممات ، ثم لا تجد لك علينا نصيرًا" ، "ولئن شئنا لنذهبن بالذي أوحينا إليك ثم لا تجد لك علينا به وكيلًا" "يا أيها النبي لم تحرم ما أحل الله لك؟" "عفا الله عنك لم أذنت لهم؟"  والقرآن دا يكون بيتلى ليل نهار ، قدام الناس أجمعين ، وأبقى أنا اللي بأقولهم : يا جماعة دا كلام ربنا مش كلامي.  فهذا لا يطيقه بشر ، إنما هو رسول رب العالمين!!  4- أنا أفهم إن لو أنا كذاب ، هخاف أقول كلام ويطلع غلط وينكشف أمري ، مش هأعمل مراهنات من نوعية :"غلبت الروم ، في أدنى الأرض ، وهم من بعد غلبهم سيغلبون ، في بضع سنين"! يعني هأقول مثلًا : خلال 200 سنة ع الأقل ، مش بضع سنين ، اللي هي من 3-9 سنين ، عشان عقبال ما كذبي يبان أكون أنا مت!  لأ ، ومش بس كده ، دا أحد أصحابي جه يقول لي : أنا راهنت المشركين على صحة الكلام دا مقابل 50 ناقة ، فأقول له : ارجع لهم وقل لهم : بـ100 ناقة!  يعني أنا واثق تمامًا!  في كذاب هيخش رهان من دا؟  مش هأقول " تبت يدا ابي لهب وتب!.. " وأبو لهب دا عايش ، وممكن يقول : أنا أسلمت يا جماعة أهه - حتى لو بينافق وبيكذب - والسورة دي غلط ، ومحمد كذاب ، قدام عينكم كلكم أهه.  ومع ذلك ما أسلمش.!! نستفيد إيه بقى من الجواب دا؟  1- ما نتابعش صفحات الملحدين وإحنا إيماننا وعلمنا ضعيف ، لأن ممكن شبهة تافهة تعمل لنا مشكلة.  2- نتعلم كويس ، اللي بيقرأ القرآن بس هيعرف يطلع الكلام اللي أنا قلته دا من غير عناء! ، اقرأي كتاب : التفسير الميسر وما تسيبيش نفسك كده! 3- أن أغلب الشبهات مش قائم على أساس علمي ، وإنما أي كلام وخلاص. والله المستعان.